TASCO พุ่งเกิน 7% โบรกฯ แนะชื้อ ชูเป้า 20 บ.
TASCO พุ่งเกิน 7% นิวไฮในรอบกว่า 2 เดือน ล่าสุด ณ เวลา 15.28 น. อยู่ที่ 18.80บาท บวก 1.30 บาท หรือ 7.43% สูงสุด 19.00 บาท ต่ำสุด 17.60 บาท ด้วยมูลค่าซื้อขาย 801.58 ล้านบาท ด้าน บล.เอเซีย พลัส แนะซื้อ ชูเป้า 20 บาท เล็งผลประกอบการ Q4/59 ฟื้นตัวดี
28 ธ.ค. 2559

ผู้สื่อข่าวรายงานว่า ราคาหุ้นบริษัท ทิปโก้แอสฟัลท์ จำกัด (มหาชน) หรือ TASCO ล่าสุด ณ เวลา 15.28 น. อยู่ที่ 18.80 บาท บวก 1.30 บาท หรือ 7.43% สูงสุด 19.00 บาท ต่ำสุด 17.60 บาท ด้วยมูลค่าซื้อขาย 801.58 ล้านบาท ขณะที่ดัชนีหุ้นไทยโดยรวมบวก 0.30%

โดยราคาหุ้น TASCO ปรับตัวขึ้นสูงสุดในรอบกว่า 2 เดือน นับตั้งแต่ราคาอยู่ที่ 19.10 บาท เมื่อวันที่ 7 ต.ค.59
ขณะที่ นายประสิทธิ์ รัตนกิจกมล ผู้อำนวยการฝ่ายวิเคราะห์ บล.เอเซีย พลัส เปิดเผยว่า ผลประกอบการของTASCO ไตรมาส 4/59 น่าจะฟื้นตัวได้ดีขึ้น จากไตรมาส 3/59 ที่มีกำไร 329 ล้านบาท เนื่องจากในช่วงไตรมาส 4/59 ตลาดส่งออกดีขึ้นบ้าง โดย TASCO ส่งออกยางมะตอยถึง 70% ของยอดขายรวม ซึ่งทางอินโดนีเซียเริ่มเข้าสู่ฤดูก่อสร้าง แม้ว่าตลาดจีนยังชะลออยู่
ส่วนในประเทศก็เริ่มเห็นการเบิกจ่ายมากขึ้น จากที่รัฐฯกระตุ้นให้มีการเบิกจ่ายตั้งแต่เดือนต.ค.เป็นต้นไป โดยตัวเลขราคายางมะตอยที่มีอยู่ล่าสุดในเดือนต.ค.ปรับตัวขึ้นมากเกือบ 10% จากเดือนก.ย. ดังนั้นจึงคิดว่าเริ่มเห็นราคายางมะตอยฟื้นตัวขึ้น พร้อมให้ราคาเป้าหมายของ TASCO ไว้ที่ 20 บาท/หุ้น
ด้าน บล.ซีไอเอ็มบี (ประเทศไทย) ระบุในบทวิเคราะห์ แนะนำซื้อ TASCO โดยราคามีแนวโน้มปรับตัวขึ้นทดสอบแนวต้านแรกบริเวณ 17.80-18.00 บาทและแนวต้านถัดไป 18.40 บาท พร้อมให้แนวรับ 17.50 และ 17.40 บาท ส่วน STOP LOSS ถ้าราคาหุ้นปิดต่ำกว่า 17.30 ลงไป ทั้งนี้ในทางเทคนิคราคาหุ้นปรับขึ้นต่อเนื่องด้วยวอลุ่มซื้อขายที่เพิ่มขึ้น